NARIADENIE KOMISIE (ES) č. 1079/2009
z 10. novembra 2009,
ktorým sa stanovuje dátum ukončenia podávania žiadostí o poskytnutie pomoci na súkromné skladovanie bravčového mäsa ustanovenej v nariadení (ES) č. 1278/2008
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č.1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 písm. a) a d) v spojení s jeho článkom 4,
keďže:
(1)
Súkromné skladovanie sa udeľuje v súlade s nariadením Komisie (ES) č. 1278/2008 zo 17. decembra 2008, ktorým sa prijímajú núdzové podporné opatrenia pre trh s bravčovým mäsom v podobe podpory na súkromné skladovanie v Írsku (2). Pomoc sa poskytla z dôvodu výnimočných okolností, ktoré boli zaznamenané v decembri 2008 v sektore bravčového mäsa v Írsku, keď sa zistili zvýšené úrovne polychlórovaných bifenylov (PCB) v bravčovom mäse s pôvodom v Írsku. Odvtedy sa však táto situácia zmenila a opatrenia už nie je potrebné uplatňovať.
(2)
Poskytovanie pomoci na súkromné skladovanie bravčového mäsa by sa preto malo ukončiť a mal by sa stanoviť dátum ukončenia podávania žiadostí.
(3)
S cieľom vyhnúť sa špekuláciám by sa nariadenie malo začať uplatňovať v deň jeho uverejnenia a dátum ukončenia podávania žiadostí by mal byť deň nasledujúci po nadobudnutí účinnosti tohto nariadenia.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Dátum ukončenia podávania žiadostí o poskytnutie pomoci na súkromné skladovanie bravčového mäsa ustanovenej v nariadení (ES) č. 1278/2008 je 13. november 2009.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. novembra 2009